b'\n_START_ARTICLE_\nDino Crisis 2\n_START_SECTION_\nPelaaminen\n_START_PARAGRAPH_\nPeliin on lis\xc3\xa4tty enemm\xc3\xa4n aseita, kuten sekundaariset aseet, joita voi k\xc3\xa4ytt\xc3\xa4\xc3\xa4 p\xc3\xa4\xc3\xa4aseiden rinnalla. Pelattavuuden muutoksien lis\xc3\xa4ksi peli esittelee my\xc3\xb6s uusia dinosauruksia ja muita esihistoriallisia el\xc3\xa4imi\xc3\xa4, kuten Triceratops, Giganotosaurus, Allosaurus, Mosasaurus, Plesiosaurus, Oviraptor ja Inostrancevia._NEWLINE_Peliin on my\xc3\xb6s lis\xc3\xa4tty \xe2\x80\x9dextinction points\xe2\x80\x9d ja \xe2\x80\x9dcombo points\xe2\x80\x9d -pisteet, jotka antavat pelaajalle mahdollisuuden ostaa ammuksia (joita ei en\xc3\xa4\xc3\xa4 joudu etsim\xc3\xa4\xc3\xa4n maasta) ja aseita, kuten my\xc3\xb6s salaisien asioiden ostamiseen pelin l\xc3\xa4p\xc3\xa4isemisen j\xc3\xa4lkeen. Aseita (sek\xc3\xa4 ammuksia, l\xc3\xa4\xc3\xa4kepakkauksia ja varusteita) voi ostaa pelin aikana tietyilt\xc3\xa4 alueilta l\xc3\xb6ytyvist\xc3\xa4 tietokoneterminaaleista._NEWLINE_Uutuutena pelist\xc3\xa4 l\xc3\xb6ytyy my\xc3\xb6s Extra Crisis, jossa on kaksi minipeli\xc3\xa4: Dino Colosseum, jossa pelaaja kohtaa dinosauruksia lajeittain areenalla (samankaltainen kuin useissa taistelupeliss\xc3\xa4 n\xc3\xa4ht\xc3\xa4v\xc3\xa4 survival mode) ja Dino Duel, jossa pelaaja voi taistella dinosauruksena toista dinosaurusta vastaan, kuten videopeliss\xc3\xa4 Warpath: Jurassic Park. Pelaajan t\xc3\xa4ytyy ker\xc3\xa4t\xc3\xa4 kaikki 11 ymp\xc3\xa4ri pelialuetta l\xc3\xb6ytyv\xc3\xa4\xc3\xa4 Dino File\xc3\xa4, eli pieni\xc3\xa4 tietopaketteja pelin dinosauruksista, saadakseen loputtomat ammukset pelin l\xc3\xa4p\xc3\xa4isemisen j\xc3\xa4lkeen.\n_START_SECTION_\nJuoni\n_START_PARAGRAPH_\nPeli sijoittuu vuoteen 2010. Edward City, kaupunki, joka on tarkoitettu t\xc3\xa4ysin tieteellisille tutkimuksille Kolmannella Energialla (engl. Third Energy), on kadonnut, ja sen paikalle on ilmestynyt esihistoriallinen viidakko. Etsint\xc3\xa4- ja pelastusryhm\xc3\xa4 T.R.A.T. on l\xc3\xa4hetetty saarelle selvitt\xc3\xa4m\xc3\xa4\xc3\xa4n, mit\xc3\xa4 on tapahtunut kaupungille ja sen asukkaille. Regina, ensimm\xc3\xa4isen pelin p\xc3\xa4\xc3\xa4hahmo, on l\xc3\xa4hetetty mukaan kokemuksestaan dinosaurusten kanssa. Regina ja Dylan-niminen T.R.A.T-ryhm\xc3\xa4\xc3\xa4n kuuluva sotilas rantautuvat saarelle, mutta mukana tullut sotilastiimi kuolee suuren Velociraptor-lauman hy\xc3\xb6k\xc3\xa4tess\xc3\xa4 heid\xc3\xa4n kimppuunsa. Reginan ja Dylanin lis\xc3\xa4ksi hy\xc3\xb6kk\xc3\xa4yksest\xc3\xa4 pelastuu my\xc3\xb6s Dylanin kaveri David, joka pelastaa heid\xc3\xa4t Tyrannosaurus rexilt\xc3\xa4 ampumalla t\xc3\xa4t\xc3\xa4 raketinheittimell\xc3\xa4. David kuolee my\xc3\xb6hemmin pelastaessaan Dylanin Allosaurukselta. _NEWLINE_Pelin edetess\xc3\xa4 pelaaja kohtaa mustapukuisia ihmisi\xc3\xa4, joista yksi k\xc3\xa4ynnist\xc3\xa4\xc3\xa4 hologrammin, jossa esiintyv\xc3\xa4 tulevaisuuden Dylan kertoo saaren tapahtumista. Tutkijat olivat olleet tutkimassa aikamatkustusta Kolmannen Energian avulla. Yritt\xc3\xa4ess\xc3\xa4\xc3\xa4n siirt\xc3\xa4\xc3\xa4 dinosauruksia nykyisyyteen, konestoissa tapahtui vika, jonka seurauksena tutkijat joutuivat menneisyyteen, kaupunki tulevaisuuteen ja dinosaurukset nykyisyyteen. Tukikohdan itsetuhoj\xc3\xa4rjestelm\xc3\xa4n k\xc3\xa4ynnistyess\xc3\xa4 Dylan k\xc3\xa4ynnist\xc3\xa4\xc3\xa4 satelliittilaserin, joka tuhoaa Giganotosauruksen lopullisesti. Dylanin tytt\xc3\xa4reksi, Paulaksi, paljastuneen mustapukuisen tyt\xc3\xb6n jalka j\xc3\xa4\xc3\xa4 kaatuvien laitteiden alle, eik\xc3\xa4 t\xc3\xa4m\xc3\xa4 pysty liikkumaan. Tukikohta on r\xc3\xa4j\xc3\xa4ht\xc3\xa4m\xc3\xa4isill\xc3\xa4\xc3\xa4n, mutta Dylan p\xc3\xa4\xc3\xa4tt\xc3\xa4\xc3\xa4 j\xc3\xa4\xc3\xa4d\xc3\xa4 Paulan luokse. Dylan k\xc3\xa4skee tutkimuslevy\xc3\xa4 hallussaan pit\xc3\xa4v\xc3\xa4\xc3\xa4 Reginaa menem\xc3\xa4\xc3\xa4n nykyaikaan ja aikaportin avulla palaamaan pelastamaan heid\xc3\xa4t. Regina menee porttiin ja lupaa palaavansa takaisin.'